פנייה מוקדמת לקבלת מידע (RFI) – פתרונות מתקדמים לניהול אירועים חריגים ובטיחות הטיפול

1.  כללי 
משרד הבריאות (להלן: "המשרד" או "המזמין") מפרסם בזאת פנייה מוקדמת לקבלת מידע הנוגע לפתרון דיגיטלי לקבלת וניהול אירועים חריגים (להלן: "הפנייה").
עניינו של המידע המבוקש במסגרת פנייה זו במוצרים קיימים הפועלים בשוק, מבוססי ענן (AWS או GCP), בעלי בשלות יישומית מוכחת או ניתנים להתאמה, אשר יוכלו לשמש כמערכת ליבה לקליטה וניהול אירועים חריגים, בטיחות הטיפול וניהול סיכונים. המשרד מבקש לקבל מידע על אפשרויות התאמת הפתרון לתהליכי העבודה, לדרישות המקצועיות והרגולטוריות ולהיקפי הפעילות הנדרשים.
במסגרת הפנייה מבקש המשרד ללמוד על היכולות, הכלים והמגמות הקיימים בשוק, ובכלל זה פתרונות לניהול מקצה לקצה של אירוע חריג– משלב הדיווח, הקליטה והסיווג, דרך הבירור, התחקור והטיפול, מעקב אחר התקדמות הבירור, ועד לסגירת האירוע; וכן יכולות לחיבור מידע ממקורות שונים, זיהוי דפוסים, מגמות וסיכונים, ניתוח מידע והפקת תובנות, מעקב אחר פעולות מתקנות ויישום לקחים והמלצות לצורך למידה וקבלת החלטות.
כל המעוניין לענות על הבקשה, ולמסור מידע, יפעל בהתאם למפורט בפנייה זו.
2. רקע, יעדים ומטרות
בטיחות המטופל היא אבן יסוד של מערכת בריאות איכותית. היכולת ללמוד מאירועים חריגים, מאירועים שכמעט מתרחשים ומסיכונים המתגלים במהלך הטיפול, חיונית לזיהוי כשלים, להפקת לקחים, לשיפור תהליכי העבודה ולמניעת הישנותם של אירועים דומים. 
משרד הבריאות רואה בקידום בטיחות ואיכות הטיפול במערכת הבריאות בישראל יעד מרכזי בעל חשיבות לאומית. בהתאם לתקנות בריאות העם (חובת דיווח על אירועים מיוחדים) ולחוזר חטיבת הרפואה, מוסדות רפואיים מחויבים לדווח לחטיבת הרפואה במשרד הבריאות על אירועים המחייבים דיווח. הוראות אלה מגדירות את סוגי האירועים המחייבים דיווח, את הגורמים האחראים למסירתו וכן את אופן הדיווח ומועדיו.
· מוסד רפואי מדווח – מוסד רפואי מחויב בהעברת דיווחים למשרד הבריאות אודות אירועים מיוחדים החייבים בדיווח. בכלל זה נכללים, בין היתר, בתי חולים, קופות חולים, מרפאות, מכונים ומעבדות רפואיות, ארגוני רפואת חירום, חברות אמבולנסים, מוסדות לגמילה וגופים רפואיים נוספים המוגדרים בחוזר.

· חטיבת הרפואה  – הגורם במשרד הבריאות האחראי בין היתר לקליטת הדיווחים ולטיפול באירועים המחויבים בדיווח ברמת האירוע הבודד. במסגרת זו החטיבה מקבלת את הדיווח, בוחנת את נסיבות האירוע, מבצעת בירור ותחקור, מגבשת מסקנות ,מנחה ומתעדת פעולות מתקנות מול המוסד הרפואי וברמה התפעולית-מיידית.

· מערך בטיחות הטיפול –  הגורם במשרד הבריאות האחראי לניתוח רוחבי של האירועים המדווחים ברמה הארצית. במסגרת זו המערך מנתח את המידע המצטבר לצורך זיהוי מגמות, דפוסים חוזרים, קשרים בין אירועים, מוקדי סיכון וכשלים מערכתיים, ומגבש תובנות, מסקנות והמלצות ברמה המערכתית והלאומית, לצמצום סיכונים ולמניעת הישנותם של אירועים דומים.

· אירוע חריג המחייב דיווח –אירוע העונה להגדרה ולתנאים הקבועים בחוזר חטיבת הרפואה, ואשר מחייב העברת דיווח למשרד הבריאות. בכלל זה נכללים אירועים בלתי צפויים ובלתי רצויים שאירעו במהלך טיפול רפואי או לאחריו וגרמו לפטירה או לנזק כהגדרתו בחוזר, וכן אירועים נוספים המפורטים בחוזר ומשקפים כשל אפשרי בתהליך הטיפול, אירוע מערכתי או חריגה משמעותית המחייבת דיווח. המערך לבטיחות הטיפול מקבל לעיתים דיווחים על אירועים חריגים שאינם מחויבי דיווח או כמעט אירועים אך בעלי משקל רב ללמידה רוחבית. 
דוגמאות לאירועים חריגים המחויבים בדיווח: טעות במתן טיפול או תרופה, טעות בזיהוי מטופל, השארת גוף זר במהלך ניתוח, ניתוח באיבר או במטופל שגוי, סיבוך חריג במהלך טיפול או ניתוח, פטירה של אישה במהלך לידה, ניסיון אובדני במהלך אשפוז, אירוע חירום במוסד רפואי ואירוע בעל השפעה על מספר מטופלים.

· אירוע חריג שאינו מחויב בדיווח – אירוע רפואי או תפעולי שאינו נכלל ברשימת האירועים המחייבים דיווח בהתאם להוראות חוזר חטיבת הרפואה. עם זאת, מוסדות רפואיים עשויים להעביר למשרד הבריאות גם דיווחים על אירועים מסוג זה, כאשר לדעתם קיימת חשיבות להתערבות רגולטורית, לבחינה מערכתית או להפקת לקחים החורגת מרמת המוסד הבודד.
דוגמאות לאירועים חריגים שאינם מחויבים בדיווח : שימוש או הימצאות של ציוד רפואי שפג תוקפו (כגון מזרקים), סימון או תיוג לא ברור של תרופות או אמפולות.

נכון למועד פרסום פנייה זו, מתקבלים במשרד הבריאות מדי שנה כ-1100 דיווחים על אירועים חריגים המחויבים בדיווח, וכן כ-150 דיווחים נוספים על אירועים שאינם מחויבים בדיווח ומטופלים במסגרת תהליכי הבקרה, התחקור, הלמידה והפקת הלקחים של המשרד. נתונים אלה משקפים את היקף הפעילות הקיים במועד פרסום הפנייה, ונועדו לספק אומדן עקרוני לסדרי הגודל הנדרשים מהפתרון. לצד האמור, המשרד צופה גידול בהיקפי הדיווח בעתיד, בין היתר כתוצאה מחיזוק תרבות הדיווח ומהרחבת מעגל הגופים המדווחים. בהתאם לכך, כל פתרון בנושא יידרש לאפשר גידול בהיקפי הפעילות ללא פגיעה בביצועים, בזמינות וביכולת ניהול התהליכים. 

לצורך פנייה זו, יודגש כי שני סוגי האירועים כאמור מנוהלים בתהליכי עבודה משלימים, על ידי גורמים מטפלים שונים ובהתאם למנגנוני הרשאה ומידור שונים. לפיכך, כל פתרון בנושא יידרש לאפשר ניהול תהליכים מקבילים ומובחנים, תוך שמירה על הפרדה מתאימה בין המידע, המשתמשים וההרשאות.

על רקע זה, מבקש המשרד לקבל מידע אודות פתרונות טכנולוגיים קיימים לניהול אירועים חריגים, בטיחות הטיפול וניהול סיכונים. הפתרונות הנבחנים נדרשים לתת מענה לקבלת דיווחים ממקורות ומערוצים שונים, לרבות ממשקים למערכות מידע; לעיבוד מידע מובנה ובלתי מובנה; ולניהול תהליך הטיפול באירוע מקצה לקצה, הכולל סיווג וקידוד, הערכת חומרה, קבלת מידע משלים מהגורם המדווח, קביעת SLA, בירור ותחקור, ניהול משימות, תיעוד פעולות הטיפול ומעקב אחר ביצוען, עד לסגירת האירוע.

בנוסף, מבקש המשרד לקבל מידע אודות יכולות לניתוח והצלבת מידע ממקורות שונים, זיהוי מגמות, דפוסים חוזרים, קשרים בין אירועים, מוקדי סיכון ואותות מוקדמים, וכן הפקת תובנות לצורך קבלת החלטות. במסגרת זו ייבחנו גם יכולות להפקת דוחות ותצוגות ניהוליות, ניהול והפצת ידע ולקחים, גיבוש המלצות ומעקב אחר יישום פעולות מתקנות.
[bookmark: _Hlk235190133]כמו כן, מבקש המשרד לקבל מידע על בשלות הפתרון, מודל ההפעלה בענן, יכולות בינה מלאכותית ואוטומציה, ניהול הרשאות ואבטחת מידע, אופן היישום וההטמעה, תחזוקה, תמחור וניסיון ביישום פתרונות דומים, בדגש על מערכות בריאות וארגונים מורכבים.
לפיכך, מוזמנות חברות, ספקים ובעלי פתרונות רלוונטיים להציג מידע אודות מוצרים קיימים, בשלים ו/או ניתנים להתאמה בתחום ניהול אירועים חריגים, ניהול סיכונים, למידה מערכתית ובטיחות הטיפול, לרבות תיאור יכולותיהם של הפתרונות, הניסיון שנצבר ביישומם והיקף יישומם בפועל.
3. מחזור החיים של אירוע חריג רפואי
הפתרון שלגביו מבקש המשרד לקבל מידע נועד לנהל מחזור חיים מלא של אירוע חריג רפואי, משלב קבלת הדיווח ועד להשלמת הטיפול, סגירת האירוע והפקת לקחים, כמפורט להלן:

· קבלת הדיווח – קבלת דיווחים ממוסדות רפואיים בעלי רמות שונות של בשלות טכנולוגית, באמצעות מגוון ערוצי דיווח, לרבות פורטל וממשקים למערכות מידע. במסגרת המענה יש להתייחס ליכולת הפתרון לאפשר קבלת דיווחים באופן נגיש, פשוט וגמיש, בהתאם למאפייני הגופים המדווחים.

· פתיחת תיק אירוע – יצירה וניהול של תיק אירוע המרכז את כלל המידע הרלוונטי לאורך מחזור חייו, לרבות פרטי האירוע, מסמכים ותכתובות, סיווגים, סטטוס הטיפול, גורמים מעורבים, החלטות, המלצות ופעולות המשך.

· טיפול, בירור ותחקור – ניהול תהליך הטיפול באירוע, לרבות סיווג וקידוד, הערכת חומרה, בחינת נסיבות האירוע והשלכותיו, ביצוע בירור ותחקור, תיעוד ממצאים וקבלת החלטות. במסגרת המענה יש להתייחס ליכולת לנהל תהליכי טיפול שונים בהתאם לסוג האירוע, לגורם המטפל ולמאפייני המקרה.

· השלמות מידע ומעקב – ניהול בקשות לקבלת מידע נוסף מהמוסד המדווח, לרבות מסמכים, תחקירים והבהרות. קביעת SLA להשלמות תוך מעקב אחר התקדמות המענה, תיעוד התכתבויות, ניהול לוחות זמנים ומתן התראות ותזכורות למוסדות בהתאם לצורך.

· התייעצות ושיתוף מידע עם גורמים מקצועיים – תמיכה בשיתוף מבוקר של מידע עם גורמים מקצועיים רלוונטיים לצורך קבלת חוות דעת, המלצות או התייחסויות מקצועיות, בהתאם לרגישות המידע ולהרשאות שנקבעו. בכלל זה נדרש תיעוד של חוות הדעת, ההמלצות וההחלטות שהתקבלו במסגרת הטיפול באירוע.

· החלטות, פעולות מתקנות וסגירת האירוע – תיעוד המסקנות וההחלטות שהתקבלו, הגדרת פעולות מתקנות ופעולות המשך, מעקב אחר ביצוען והשלמתן, וסגירת האירוע עם סיום תהליך הטיפול. 
· למידה מערכתית והפקת לקחים – שימוש במידע המצטבר מאירועים לצורך ניתוח רוחבי, זיהוי מגמות, דפוסים חוזרים, קשרים בין אירועים ומוקדי סיכון, הפקת תובנות ולקחים, גיבוש המלצות ומעקב אחר יישומן ברמה המערכתית.

4. מאפייני הפתרון והיכולות הנדרשות
פנייה זו מתמקדת בקבלת מידע על פתרונות טכנולוגיים מבוססי ענן לניהול אירועים חריגים רפואיים ובטיחות הטיפול, המופעלים או ניתנים להפעלה על גבי AWS או GCP באזור ישראלי.
במסגרת המענה, מתבקשים המשיבים לתאר את מאפייני הפתרון ואופן הפעלתו, לרבות סביבת הענן, אזור ההפעלה, מודל הפריסה ומודל השירות. כמו כן, יש לפרט את חלוקת האחריות בין הספק ללקוח בתחומי ההפעלה, התחזוקה, הניטור, הגיבוי, אבטחת המידע, הגנת הפרטיות והשירות השוטף.
המשיבים מתבקשים לפרט את מודלי המימוש האפשריים של הפתרון בסביבת הענן, וביחס לכל מודל לציין את היתרונות והמגבלות, הנחות היסוד, התלויות המרכזיות, משך היישום המשוער ומרכיבי העלות העיקריים.
יש להתייחס למנגנונים הקיימים בפתרון לצורך שמירה על סודיות וחיסיון רפואי, ניהול זהויות והרשאות, מידור מידע, תיעוד ובקרה של פעולות משתמשים וניהול מידע רפואי רגיש. בנוסף, יש לפרט את יכולות הבינה המלאכותית והאוטומציה הקיימות בפתרון.
בנוסף, מבקש המשרד לקבל מידע על היכולות הפונקציונליות הקיימות בפתרון, רמת בשלותן, אופן מימושן ומידת התאמתן לתהליכי ניהול אירועים חריגים רפואיים ובטיחות הטיפול.
תחומי היכולת המרכזיים:
· קבלת דיווחים ממגוון מוסדות רפואיים בעלי רמות שונות של בשלות טכנולוגית, באמצעות ערוצי דיווח מגוונים
· יצירה אוטומטית של רשומות דיווח מתוך מקורות מידע בלתי מובנים, מסמכים וקבצים מצורפים, תוך חילוץ וטיוב המידע הרלוונטי
· קריאה, הבנה וניתוח חכמים ואוטומטיים של מסמכים רפואיים רבי-מלל בפורמטים שונים, לרבות סיווג המסמך על פי תוכנו, חילוץ מידע, סיכום והפקת תובנות הנוגעות לאירוע
· קידוד, סיווג והערכת חומרת אירועים באופן אוטומטי, לרבות סימון אירועים המחייבים בחינה אנושית, לצורך סטנדרטיזציה, תיעדוף, ניתוח והשוואה ברמה הארגונית והלאומית
· זיהוי אוטומטי בזמן אמת של אירועים קריטיים והעברת התראה מיידית (Push), לנייד של בעלי תפקידים שהוגדרו מראש, לצורך ניתוב, תיעדוף וטיפול מיידי.
· ניהול תהליכי טיפול, השלמות מידע, קביעת SLA, מעקב אחר משימות ועמידה בלוחות זמנים, לרבות זיהוי מידע חסר והכנה אוטומטית של בקשות להשלמתו מהגורם המדווח, לצורך שיפור איכות הדיווח.
· ניהול תהליכי התייעצות, תיעוד חוות דעת, המלצות והחלטות, ומעקב אחר התייחסויות המתקבלות מגורמים מקצועיים
· למידה מערכתית והפקת לקחים, לרבות איתור והפקת ידע מאירועים דומים שדווחו בעבר, מעקב אחר יישום המלצות ופעולות שיפור ומדידת אפקטיביות השיפור לאורך זמן
· זיהוי מגמות, דפוסים חוזרים, אותות חלשים וסיכונים מתפתחים, ובכלל זה הישנות של אירועים דומים במוסד רפואי או בתחום מסוים, לצורך בחינה מערכתית, קבלת החלטות ומניעת אירועים דומים
· תמיכה בתהליכי עבודה משלימים, תוך ניהול רמות חשיפה שונות למידע ומתן גישה מבוקרת בהתאם לתפקיד, לדרישה ולתחומי האחריות.
· יכולות מתקדמות לסיוע ביצירת טיוטות של אגרות, מידעונים ותוצרי למידה נוספים, על בסיס המידע הקיים במערכת ובמאגרי ידע מאושרים
· חיפוש, אחזור ושילוב ידע ממקורות חיצוניים מאושרים בארץ ובעולם, לצורך הצגת ידע, המלצות ופתרונות רלוונטיים לאירוע
· ניהול הרשאות גישה ואבטחת מידע ברמות שונות, בהתאם לתפקיד, לסמכות, לתחום האחריות ולרגישות המידע, תוך שמירה על סודיות וחיסיון רפואי 
· הפקת דוחות ותצוגות ניהוליות, לצורך הצגת תמונת מצב לאומית, ניטור מדידת השפעת פעולות שיפור ותמיכה בקבלת החלטות מבוססות נתונים
המשיבים מתבקשים להתייחס לתחומי היכולת המרכזיים המפורטים בהרחבה בנספח א' למסמך זה.

5. הלקוח
אגף טכנולוגיות דיגיטליות ודאטה במשרד הבריאות יוגדר כ"לקוח מרכזי" עבור הפרויקט וינהל את התשתית ברמה התפעולית, לרבות כל שימושים נוספים ועתידיים בפתרון, אם יידרשו.

6. הנחיות לתיאור הפתרון המוצג
במסגרת המענה לפנייה זו, המשיבים לפנייה מתבקשים לפרט אודות הפתרון או הפתרונות המוצגים, תוך התייחסות ליכולות ולמידת ההתאמה והגמישות של המערכת לצרכים השונים, בהתאם לדרישות המפורטות בסעיף 7 למסמך זה.  כמו כן, במסגרת המענה לפנייה, על המשיבים:
· להציג את המודולים הקיימים במערכת ואת תכולתם, ולהסביר כיצד הם נותנים מענה לצרכים המפורטים בסעיף 7.
· לפרט את אפשרויות ההתאמה וההרחבה של המערכת, לרבות יכולות קיימות, יכולות הניתנות להגדרה או להתאמה, ויכולות הנמצאות בפיתוח או בתכנון.


7. טופס המענים – יכולות שנדרש להרחיב לגביהן
1. 
2. 
3. 
4. 
5. 
יש למלא את המסמך המצורף ("טופס טבלת מענים"), בפירוט ובהתאם להנחיות במסמך זה. 
1. 
2. 
3. 
4. 
8. הנחיות כלליות למענה והערכת עלויות
6. 
7. 
8. 
8.1. במסגרת המענה נדרש לציין:
שם הפונה, כתובתו ופרטי התקשרות, לרבות פרטי איש הקשר לעניין מענה לפנייה זו.
8.2. יש לפרט את מספר הפרויקטים הפעילים וסדר הגודל שלהם (בהקשר של כמות משתמשים ומגוון המשתמשים).
8.3. הערכת עלויות
8.3.1. במסגרת המענה הספק יציג אומדן משוער של טווחי עלויות, לצורך הבנת השוק בלבד, ומבלי שהאומדן הנ"ל יהווה הצעת מחיר. 

9. הצגת מערכת ומתן הבהרות
9.1. כהמשך למענה שיינתן לפנייה זו, המשרד שומר על זכותו לזמן את המשיבים לפנייה לפגישה, לשם הצגת המערכת והדגמה של תהליך אותו יבחר כל משיב כמיצג ליכולות המערכת (בהתאם לתרחישים המצורפים בנספחים ב' וג')
9.2. המשרד יהיה רשאי לבקש הבהרות, השלמות או מידע נוסף מכל מי שנענה לבקשה זו. 

10. סמכויות המשרד וכללי הפנייה
10.1. למען הסר ספק, מסמך זה אינו הליך מכרזי ואינו בבחינת בקשה לקבלת הצעות (RFP) ואין בו כדי לחייב את המזמין לבצע מכרז כאמור או ליצור כל מחויבות חוזית אחרת בין המזמין ובין מי שהגיש מענה לפניה. לאחר קבלת המענים לפניה זו, המזמין ישקול את המשך פעולותיו בהתאם לשיקול דעתו הבלעדי.
10.2. כמו כן, מובהר כי מתן התייחסות מצד ספק, לרבות ביצוע הצגה אן הדגמה, אינו מהווה יתרון או תנאי להשתתפות במכרז, ככל שייערך בעתיד, ולא יחייב את שיתופו במכרז של הספק או התקשרות עמו בכל דרך אחרת.
10.3. בהמשך לפנייה זו, המזמין שומר על זכותו, בהתאם לשיקול דעתו הבלעדי:
10.3.1. לפנות ולהיפגש עם ספקים פוטנציאליים בבקשה להצגת מידע והבהרות, להצגת המוצר והדגמות ("פיילוט") ולביקור באתריו או באתרי לקוחותיו.
10.3.2. להשתמש במידע שייאסף במסגרת הליך הפניה ובעקבות פרסום פנייה זו לצורך כתיבת מכרז, או להרכבת רשימת ספקים פוטנציאליים.
10.3.3. ככל שיתקיים בעתיד הליך התקשרות לקבלת השירותים בנושא שבנדון, לרבות מכרז, לשנות או להוסיף תנאים ודרישות והכל בהתאם לצרכים שיקבע המזמין.
10.3.4. לפרסם בדרך של מכרז או בכל בדרך אחרת, מפרטים או אפיונים אשר יתבססו על המידע אשר יצטבר כתוצאה מהתהליך.
10.3.5. בכפוף לאמור, המשרד רשאי לעשות שימוש במידע שיימסר על ידי משיבים לצורך בחינת האפשרות לבצע התקשרות בנושא ולעיצוב הדרישות בהתקשרויות כאמור.
10.3.6. בכפוף לכל דין, המשרד ישמור את המידע שהגיע אליו במסגרת הפנייה בסודיות, וכן לא יעשה בו שימוש, כמפורט להלן:
10.3.6.1. לא יפרסם את המידע באופן פומבי
10.3.6.2. לא יפגע בקניין הרוחני של המשיב
10.3.6.3. לא יעשה בו שימוש מסחרי למעט למטרות המנויות בפנייה לקבלת מידע
10.3.6.4. לא יעביר את המידע לצד ג' למעט גורם המעורב בעיצוב ההתקשרות, כגון יועץ מקצועי
10.3.6.5. על אף האמור לעיל, המשרד יהיה רשאי לפנות אל המשיב ולבקש ממנו לעשות שימוש במידע כאמור בסעיף
10.4. ספק המגיש התייחסות לפנייה זו מצהיר כי:
10.4.1. הוא מסכים לכל המפורט במסמך ומתחייב שלא יהיו לו תביעות או דרישות מאת המזמין או כל גורם אחר בקשר לשימוש במידע שיימסר על ידו
10.4.2. כי אין במידע המוגש על ידי הספק או בשימוש עתידי בו כדי לפגוע בזכויות של צד שלישי, לרבות זכויות יוצרים, וכי הוא לבדו יישא באחריות לכל דרישה או תביעה שמקורה בטענה כי במסגרת שימוש במידע שהוגש הופרו זכויות צד שלישי כאמור, והוא ישפה את המזמין מיד עם קבלת דרישה בגין כל סכום שיידרש ו/או יתבע לשלם מחמת תביעה או דרישה כאמור לעיל, לרבות הוצאות ושכ"ט עו"ד
10.4.3. מסמכי פנייה זו הינם רכושו הבלעדי של המזמין.
10.4.4. פניה זו מפורסמת באישור ועדת המכרזים של המזמין, ובפיקוחה
הגשת שאלות הבהרה ומענים יש להגיש באמצעות זירת האתגרים הממשלתית  www.hazira.gpa.gov.il

